Celje városa a 2004-es férfi kézilabda-Európa-bajnokság egyik helyszíne volt. 2002. október 3-án, az EB rendezési jogának megnyerését követően, Celje város képviselő-testülete egy új stadion építéséről döntött. Az alapkő-letétel 2003. április 16-án volt, s decemberre már el is készült az új sportlétesítmény. Ezt követően ez lett a Celje Pivovarna Laško új otthona. A csarnok terveinek felhasználásával épült meg 2008-ban a Veszprém Aréna.